এসএসসি পরীক্ষায় নম্বর বিভাজন নিয়ে মামলা, তালিকা তৈরির পদ্ধতি জানতে চাইল আদালত

কলকাতা: সুপ্রিম কোর্টের (Supreme Court) নির্দেশে রাজ্যের স্কুল সার্ভিস কমিশনের (এসএসসি-SSC) ২০২৫ সালের পরীক্ষায় নম্বর বিভাজন সংক্রান্ত মামলা নিয়ে গুরুত্বপূর্ণ পর্যবেক্ষণ করলেন কলকাতা হাইকোর্টের (Calcutta High Court) বিচারপতি অমৃতা সিনহা (Amrita Sinha)। আদালত স্পষ্টভাবে জানতে চেয়েছে, যোগ্য ও অযোগ্য প্রার্থীর তালিকা তৈরির পদ্ধতি কীভাবে নির্ধারিত হয়েছে।

বিচারপতি সিনহা বলেন, “তালিকায় দাগি প্রার্থীর নাম থাকায় আদালত চিন্তিত নয়, কিন্তু সেই তালিকা তৈরির প্রক্রিয়া কীভাবে হল, তা জানতে হবে।” তিনি আরও প্রশ্ন তোলেন, “যাঁদের পূর্ব শিক্ষকতার অভিজ্ঞতা রয়েছে, তাঁরা ১০ নম্বর পাচ্ছেন, কিন্তু নতুন প্রার্থীরা কেন সেই সুযোগ থেকে বঞ্চিত? এতে তো নতুনরা সবসময় ফলাফলের ভিত্তিতে ১০ নম্বর পিছিয়ে পড়বে।”

আরও পড়ুন: খাস কলকাতায় চায়ের দোকানে বসে ফর্ম বিলি, বিরাট অভিযোগ, দেখুন ভিডিও

আদালতের নির্দেশ অনুযায়ী, এসএসসিকে তালিকা তৈরির সম্পূর্ণ পদ্ধতি ও মূল্যায়ন নীতি জানাতে হবে। পাশাপাশি, অভিজ্ঞ ও নবীন প্রার্থীদের মধ্যে ১০ নম্বরের পার্থক্য বিষয়ে নিজেদের অবস্থানও জানাতে বলা হয়েছে।

এছাড়া, এসএসসির প্রকাশিত যোগ্য ও অযোগ্য প্রার্থীদের তালিকাও আদালতে জমা দিতে হবে। বিচারপতি সিনহার নির্দেশ, ১২ নভেম্বরের মধ্যে সমস্ত তথ্য আদালতে জমা দিতে হবে। আইনি বিশেষজ্ঞদের মতে, এই মামলার রায় ভবিষ্যতে এসএসসি পরীক্ষার মূল্যায়ন নীতি ও সমতা প্রশ্নে গুরুত্বপূর্ণ নজির তৈরি করতে পারে।